Vier KZN-leerders gesteek toe rowers toeslaan(Argieffoto: Unsplash) Vier KwaZulu-Natalse leerders van die Dassenhoek High School in Pinetown wat hulle glo teen ŉ groep gewapende rowers by hul skool verset het, ontvang hospitaalbehandeling nadat hulle steekwonde opgedoen het. “Die rowers, gewapen met ŉ vuurwapen en messe, het die skool ingestorm en waardevolle items by onderwysers en leerders geëis,” lui ŉ verklaring van die provinsiale departement van onderwys. “Die leerders het hulle verset en geweier om deur die rowers geboelie te word. Ongelukkig is hulle eindelik oorval, geterroriseer en gesteek en die oortreders het met selfone, geld en ander waardevolle items gevlug.” Die leerders is ná die voorval in ŉ hospitaal opgeneem en die polisie het reeds een van die vermeende aanvallers aangekeer. Nog twee is steeds soek. Die LUR vir onderwys in KwaZulu-Natal sal die skool Donderdag besoek. Die voorval is die jongste in ŉ vlaag misdaad by skole die afgelope ruk. In nog ŉ voorval is die 50-jarige adjunkhoof van die Phomolong Secondary School in Tembisa, Gauteng, Vrydag doodgeskiet. Drie gewapende mans het haar oorval en glo drie keer deur ŉ motorvenster geskiet. Sy het uit die motor probeer klim om verdere skote te probeer ontvlug, maar het langs haar motor inmekaargesak. By ŉ skool in Mbombela is geskenkte skoolskoene, skryfbehoeftes en toiletpapier onder meer gebuit toe ŉ bende van sewe aanvallers die skool verlede week beroof het. Die verdagtes het ŉ wag by die St. Peters-skool oorrompel en die plek geplunder. Vroeër vandeesmaand was daar ook rooftogte by minstens twee Gautengse skole. In een van die gevalle is ŉ skoolhoof met vuurwapens gedreig en personeel beroof.